b'\n_START_ARTICLE_\nK. A. Weiste\n_START_SECTION_\nHistoriaa\n_START_PARAGRAPH_\nWeisteen toiminta alkoi 1924, kun kansakoulunopettaja ja paperitavarakauppias Kalle Aimo Weiste (1881\xe2\x80\x931963, alun perin Westerlund) perusti Helsinkiin oman yrityksen, liikeideanaan ryhty\xc3\xa4 tuottamaan hopealangasta kotimaisia kuusenkoristeita. Niit\xc3\xa4 h\xc3\xa4n teki ensin kotonaan ja sitten Kluuvikadun ty\xc3\xb6huoneessaan, kunnes Kalle muutti poikansa Aarren (1920\xe2\x80\x932001) kanssa Pukinm\xc3\xa4keen vuonna 1926. Apua tuotteiden suunnittelussa oli Kallen sisaresta Viivia Weisteest\xc3\xa4, joka toimi Heinolan opettajaseminaarin piirustuksen ja k\xc3\xa4sit\xc3\xb6iden opettajana vuosina 1921\xe2\x80\x931945. Koriste- ja nauhatehtaasta tuli K. A. Weiste Oy vuonna 1936._NEWLINE_Nauhojen kutominen alkoi 1930-luvun puolessav\xc3\xa4liss\xc3\xa4, ja vuonna 1938 valmistettiin noin nelj\xc3\xa4\xc3\xa4kymment\xc3\xa4 erilaista nauha- ja ny\xc3\xb6rimallia._NEWLINE_Hopealankakoristeita alettiin vied\xc3\xa4 Ruotsiin vuonna 1946, ja sit\xc3\xa4 varten perustettiin Hankoon tyt\xc3\xa4ryhti\xc3\xb6 Koristevienti Oy._NEWLINE_1950\xe2\x80\x931960-luvulla muovi yleistyi nopeasti Weisteen materiaalina. PVC-kalvoista syntyi entist\xc3\xa4 kest\xc3\xa4v\xc3\xa4mpi\xc3\xa4 ja v\xc3\xa4rikk\xc3\xa4\xc3\xa4mpi\xc3\xa4 koristeita, ja vuonna 1967 alettiin valmistaa muottiinpuhallusmenetelm\xc3\xa4ll\xc3\xa4 koristepalloja. Muovisista joulukuusista tuli 1970-luvulla hittituote pariksi kymmeneksi vuodeksi, kunnes kiinalaiset muovikuuset veiv\xc3\xa4t markkinat. T\xc3\xa4htis\xc3\xa4detikkuja Weiste valmisti yli 40 vuotta, kunnes kotimaiset t\xc3\xa4htis\xc3\xa4detikut korvattiin it\xc3\xa4saksalaisilla._NEWLINE_Vuonna 1992 K. A. Weiste Oy sai Tasavallan Presidentin kansainv\xc3\xa4listymispalkinnon._NEWLINE_Loppuvuodesta 2007 Heinolan kaupunginmuseossa j\xc3\xa4rjestettiin joulun\xc3\xa4yttely, jonka yhdess\xc3\xa4 p\xc3\xa4\xc3\xa4osassa olivat K. A. Weisteen joulukoristeet vuosikymmenien varrelta.'